IZBORNOM VEĆU

FILOZOFSKOG FAKULTETA

UNIVERZITETA U BEOGRADU

Odlukom Izbornog veća Filozofskog Fakulteta od 07.11.2019. godine izabrani smo u komisiju za ocenu kandidata na konkursu za izbor jednog docenta za užu naučnu oblast *Opšta filozofija*, s težištem istraživanja *Savremena filozofija devetnaestog, dvadesetog i dvadesetprvog veka*. Na konkurs se javila samo jedna kandidatkinja, dr Radmila Jovanović Kozlowski, koja je i do sada bila docentkinja na Odeljenju za filozofiju. Pošto smo proučili konkursni materijal koji je kandidatkinja priložila, podnosimo Izbornom veću sledeći

IZVEŠTAJ

Radmila Jovanović Kozlowski rođena je 03. 06. 1983. u Kragujevcu, gde je završila osnovnu školu i gimnaziju. Diplomirala je filozofiju na Filozofskom fakultetu u Beogradu 2007. godine, sa prosečnom ocenom 10. Godinu dana kasnije stekla je zvanje mastera na Univerzitetu „Šarl de Gol“, Lil 3, a 2015. godine, na osnovu konvencije između Univerziteta u Beogradu i Univerziteta Lil 3, odbranila je dvojnu srpsko-francusku doktorsku disertaciju s najvišom ocenom - *très honorable avec félicitation*. Doktorska disertacija je objavljena 2015. godine pod nazivom “Hintikka’s Take on Realism and the Constructivist Challenge” u Dov Gabbay’s Kong College Publications. Radmila je bila dobitnica sledećih nagrada i stipendija: fondacije „Dragoslav Srejović“, Norveške vlade, Francuske vlade za studente “Connaissance de la France”, Francuske vlade za master studije u Francuskoj, Srpske vlade za „mlade talente” za studije u inostranstvu i Francuske vlade za doktorske studije u komentorstvu. Od 2005. godine član je saveta frankofone mreže OFFRES (l’Organisation Francophone de Formation et Recherche Européene en Science Humaines), a od 2019. godine član je mreže SMS (Society for the Metaphysics of Science). Od poslednjeg izbora u zvanje docenta učestvovala je na sledećim seminarima i konferencijama: "Belgrade – Bratislava Meeting" u Beogradu (2015.); predavanje po pozivu na Matematičkom institutu SANU (2015.); "Faire justice: quand la philosophie devient politique" u Varšavi, gde je bila i ko-organizatorka (2015.), predavanje po pozivu na Institutu za filozofiju Univerziteta u Varšavi u okviru "Logičkog seminara"(2016.); “Language, Methaphysics, Epistemology” u Beogradu (2016.); "Peuples et populismes. Demos, ethnos, ochlos" u Sofiji (2016.); "Graz-Belgrade Philosophy Meeting" u Gracu (2016.); "Penser au-delà de l’homme : Limites, frontières et fins de l’humain" u Pragu (2017.); "Topics in Analytic Philosophy" u Temišvaru (2017.); "Topics in Analytic Philosophy 2" u Beogradu (2018.); "Razlozi, uzroci, objašnjenja" u Beogradu (2018.); "International week, Challenges in Teaching and Research in Humanities and Social Sciences" u Skoplju (2019.); "Delegitimization as a social phenomenon", gde je takođe bila i ko-organizatorka, u Varšavi (2019.); "L'Empire: Centre et Peripheries" u Sankt Peterburgu (2019.); "Fifth Annual Meeting of the Society for the Metaphysics of Science" u Torontu (2019.).

Od 2009. godine zaposlena je na Filozofskom fakultetu u Beogradu, prvo kao saradnica u nastavi, od 2010. godine kao asistentkinja, a 2015. godine izabrana je za docentkinju na Odeljenju za filozofiju. Na dosadašnjim studentskim evaluacijama uvek je dobijala odlične ocene. Od 2010. godine angažovana je na projektu *Logičko-epistemološke osnove nauke i metafizike* (179067), Ministarstva prosvete, nauke i tehnološkog razvoj Republike Srbije. Član je uređivačkog odbora časopisa *Theoria,* časopisa Srpskog filozofskog društva.

*Bibliografija kandidata (od poslednjeg izbora u zvanje docenta):*

2015. “Hintikka’s take on the axiom of choice and the constructivist challenge”, Conference Belgrade – Bratislava Meeting, [University of Belgrade, 21–22 May, 2015], Book of Abstracts; ed. Duško Prelević, ISBN 978-86-88803-99-1

2015. “Hintikka’s Take on Realism and the Constructivist Challenge”, Dov Gabbay’s College Publications, Dialogues and Games of Logic, vol. 4, ISBN 978-1-84890-194-0.

2016. S. Rahman, N. Clerbout, R. Jovanović, "[Knowledge and its Game Theoretical Foundations: The Challenges of the Dialogical Approach to Constructive Type Theory](http://www.academia.edu/7254139/Knowledge_and_its_Game_Theoretical_Foundations_The_Challenges_of_the_Dialogical_Approach_to_Constructive_Type_Theory_Shahid_Rahman_Radmila_Jovanovic_Nicolas_Clerbout_Universite_de_Lille_UMR_8163_STL_University_of_Belgrade)" in *Epistemology, Knowledge and the Impact of Interaction,* Springer, 2016, ISBN 978-3-319-26506-3.

2016. “The Curious Case of Geometry: Between Apriorism, Conventionalism and Empiricism”, *Language, Methaphysics, Epistemology.*, ed. Duško Prelević, Faculty of Philosophy, University of Belgrade, ISBN 978-86-6427-035-9.

2017. "Pojam konvencije: Poenkare, Šlik i Rajhenbah", *THEORIA 1*, BIBLID 0369–2485: (2017): 63: pp. 69–82, https://doi.org/10.2298/THEO1701069J.

2018. "Problematična pronominalna anafora", *THEORIA 3* (2018): 61: str. 23-38, https://doi.org/10.2298/THEO1803023J.

2019. "Funkcionalističko objašnjenje prostor-vremena", THEORIA 2 (2019): 62 : str. 119-131, https://doi.org/10.2298/THEO1902119J

*Analiza radova:*

U odnosu na prethodno izloženu bibliografiju, ograničićemo se na analizu četiri rada, izostavljajući komentare o objavljenoj doktorskoj disertaciji i o dva apstrakta izlaganja na međunarodnim naučnim skupovima.

2016. S. Rahman, N. Clerbout, R. Jovanović, "[Knowledge and its Game Theoretical Foundations: The Challenges of the Dialogical Approach to Constructive Type Theory](http://www.academia.edu/7254139/Knowledge_and_its_Game_Theoretical_Foundations_The_Challenges_of_the_Dialogical_Approach_to_Constructive_Type_Theory_Shahid_Rahman_Radmila_Jovanovic_Nicolas_Clerbout_Universite_de_Lille_UMR_8163_STL_University_of_Belgrade)" in *Epistemology, Knowledge and the Impact of Interaction,* Springer, 2016, ISBN 978-3-319-26506-3.

Pojam logike u antici bio je usko povezan s pojmovima znanja i zaključivanja u javnoj i naučnoj diskusiji, racionalnoj argumentaciji i donošenju odluka. Početkom dvadesetog veka ova veza je oslabljena, a logika i argumentacija izučavaju se u okviru različitih oblasti. Pedesetih godina dvadesetog veka javlja se novi, epistemički pristup, koji ima za cilj da ove dve stvari ponovo poveže i suprotstavi se dominantnoj struji koja je sledila ideje Tarskog, Gedela i Bernajsa. Ovaj pristup je kasnije nazvan *antirealističkim* i bio je utemeljen na Brauerovoj matematici i intuicionističkoj logici. S jedne strane, on se razvijao kroz teoriju dokaza a, s druge strane, kroz semantiku teorije igara u logici dijaloga koju su predložili Lorencen i Lorenc. Dijaloški pristup logici doživeo je procvat u poslednjih dvadeset godina. Autori teksta imaju za cilj povezivanje semantike teorije igara, i dinamičkog pristupa koji ona nudi, s konstruktivnom teorijom tipova Per Martin-Lefa. Autori tvrde da dijaloški okvir pruža neophodna formalna sredstva da se takva veza napravi.

2017. "Pojam konvencije: Poenkare, Šlik i Rajhenbah", *THEORIA 1*, BIBLID 0369–2485: (2017): 63: pp. 69–82, https://doi.org/10.2298/THEO1701069J.

Tema ovog teksta je analiza pojma konvencije u epistemologiji Poenkarea i Šlika, kao i Rajhenbahovog pojma ‘relativno a priori’. Pojam konvencije u filozofiju nauke uveo je Poenkare, nakon pojave neeuklidskih geometrija. Pojam je široko upotrebljavan početkom dvadesetog veka, naročito nakon pojave teorije relativiteta. Šlik je ponudio jednu od ranih interpretacija nove fizike, u kojoj brani konvencionalističko stanovište po pitanju prirode naučnih teorija. Ubrzo zatim, Rajhenbah je ponudio drugačiju, apriorističku interpretaciju teorije relativiteta. Nakon prepiske, dvojica filozofa su se složili da je njihov spor samo terminološki, dok se njihova gledišta suštinski ne razlikuju. Autorka ovog teksta razmatra njihove epistemološke i ontološke pozicije, i nudi argumente o tome da je ova dijagnoza bila pogrešna. Šlikov i Rajhenbahov pristup iz perioda o kome je reč razlikuju se u nekim veoma bitnim momentima, a Rajhenbahov pojam "relativno a priori" ne može se interpretirati kao pojam konvencije. Autorka pored toga pokazuje da se Šlikov konvencionalizam takođe razlikuje od Poenkareovog stanovišta.

2018. "Problematična pronominalna anafora", *THEORIA 3* (2018): 61: str. 23-38, https://doi.org/10.2298/THEO1803023J.

U ovom tekstu autorka analizira različita semantička rešenja za problematičnu pronominalnu anaforu, poput čuvene rečenice o magarcu:“Svaki farmer koji ima magarca, tuče ga”. Porede se rešenja koje nude dinamičke semantike, poput diskursne teorije reprezentacije i dinamičke predikatske logike, i novija rešenja bazirana na teoriji igara i teoriji tipova. Autorka argumentuje da je pristup koji nudi teorija igara pogodniji za razjašnjenje anafore jer izražava, na prirodan način, zavisnost između elemenata rečenice kroz zavisnost u izborima poteza dva igrača u igri za dati izraz. Zatim analizira dva različita pristupa bazirana na teoriji igara: semantiku teorije igara i dijalog za konstruktivnu teoriju tipova, i pokazuje da drugi pristup ima prednost u odnosu na prvi.

2019. "Funkcionalističko objašnjenje prostor-vremena", THEORIA 2 (2019): 62: str. 119-131, <https://doi.org/10.2298/THEO1902119J>

Ovaj rad autorka je izlagala na konferenciji "Razlozi, uzroci i objašnjenja", održanoj 29.-30. novembra 2018. godine na Filozofskom fakultetu u Beogradu.U savremenoj fizici, sa pojavom teorije relativiteta i kvantne mehanike, kao i u novijim teorijama kvantne gravitacije, pojavljuju se najrazličitije strukture prostor-vremena, što čini objašnjenje pojma prostor-vremena pravim izazovom. Jedno novije predloženo rešenje jeste funkcionalističko, sa geslom «prostor-vreme jeste ono što prostor-vreme radi». Ideja je da su fizičko polje ili neki objekat prostorno-vremenski zahvaljujući tome što igraju određenu ulogu u teoriji. Različiti istraživački programi koji se bave kvantnom gravitacijom rađaju nove dileme vezane za ove pojmove - pojavljuje se mogućnost da se prostor i vreme uopšte ne jave kao deo fundamentalne ontologije teorije. Autorka argumentuje da funkcionalizam može da odgovori na neke od ovih izazova. Ovo objašnjenje prostor-vremena takođe može da baci novo svetlo na stare filozofske rasprave, poput one između supstantivista i relacionista ili realista i anti-realista.

*Zaključak i predlog komisije*:

Na osnovu prethodne analize objavljenih radova kandidatkinje, a imajući u vidu i njena usmena izlaganja na velikom broju domaćih i međunarodnih konferencija, očigledno je da dr Radmila Jovanović Kozlowski poseduje široko i temeljno znanje o raznim pravcima filozofije devetnaestog, dvadesetog i dvadesetprvog veka. U fokusu njenog interesovanja su pravci kao što su konvencionalizam, logički empirizam, apriorizam, logicizam, konstruktivizam itd., koji su potekli uglavnom iz devetneastog i dvadesetog veka, a rasprave o njima su aktualne do danas. Dr Jovanović Kozlowski bavi se uglavnom novijim istorijskim aktualizacijama metafizičkih tema, analizom i preispitivanjem ključnih pojmova pojedinih filozofskih i naučnih teorija, pri čemu u svojim istraživanjima na izuzetno suptilan način primenjuje sredstva savremene logike i jezičke analize.

Kandidatkinja je učestvovala na velikom broju međunarodnih i domaćih konferencija, što pokazuje njenu spremnost da usmeno predstavi svoje rezultate i o njima raspravlja sa kolegama. Konferencija na kojoj je učestvovala ove godine u Torontu bila je od izuzetne važnosti, zato što je rad, koji je predstavila sa kolegom dr Jandrićem, bio prethodno selektovan od strane anonimnih recenzenata, a na konferenciji su bila neka od vodećih imena iz oblasti filozofije nauke i savremene metafizike.

Dr Jovanović Kozlowski je aktivna u dve međunarodne mreže, od kojih je jedna frankofona i ima dugu tradiciju okupljanja frankofonih filozofa iz Evrope i sveta, a druga anglofona i okuplja velika imena svetske filozofije iz Amerike i sveta. Takođe, ona ima vrlo žive odnose sa kolegama sa Univerziteta u Varšavi, gde je koorganizovala dve međunarodne konferencije i držala predavanje po pozivu. Ove intenzivne veze sa filozofima iz inostranstva omogućavaju unapređenje nastave u Beogradu, primenjivanje najsavremenijih metoda i razmatranje aktuelnih tema iz filozofije, kao i razmenu studenata i profesora u okviru programa razmene. Njenu posvećenost pedagoškom radu potvrdjuju i odlične ocene koje redovno dobija na studentskim evaluacijama.

Na osnovu svega iznetog, sa zadovoljstvom predlažemo Izbornom veću da podrži naš predlog da se dr Radmila Jovanović Kozlowski reizabere za docenta za užu naučnu oblast *Opšta filozofija*, s težištem istraživanja *Savremena filozofija devetnaestog, dvadesetog i dvadesetprvog veka*,na Odeljenju za filozofiju Filozofskog fakulteta u Beogradu.

U Beogradu, 3.12.2019.

Članovi komisije:

dr Milanko Govedarica, vanredni profesor

dr Andrej Jandrić, docent

dr Vladimir Milisavljević, naučni savetnik Instituta društvenih nauka