**НАСТАВНО-НАУЧНОМ ВЕЋУ**

**ФИЛОЗОФСКОГ ФАКУЛТЕТА**

**УНИВЕРЗИТЕТА У БЕОГРАДУ**

Одлуком Наставно-научног већа Филозофског факултета Универзитета у Београду, донетој на редовној седници одржаној 07.11.2019. године, изабрани смо у Комисију за оцену и одбрану докторске дисертације

**Противчињеничка теорија узрочности и узрочни плурализам**

коју је поднео кандидат **Милан Јовановић**, докторанд на Одељењу за филозофију Филозофског факултета Универзитета у Београду. На основу прегледа пратеће документације и подробне анализе ове докторске дисертације са задовољством Већу подносимо следећи

**Реферат о завршеној докторској дисертацији**

**1. Основни подаци о кандидату и дисертацији**

Милан Јовановић је рођен 1985. године у Врању. Студије филозофије почео је да похађа 2004. године на Филозофском факултету у Нишу, где је 2009. године дипломирао са просечном оценом 9,91 и оценом 10 на дипломском раду из области филозофије науке. Исте године уписао је докторске академске студије на Филозофском факултету у Београду, где је положио све испите са просечном оценом 10.

За време докторских студија, Јовановић је био стипендиста Министарства науке и технолошког развоја, односно Министарства просвете, науке и технолошког развоја Републике Србије, и учествовао на два пројекта која су финансирала ова министарства: „Проблем експланаторног јаза у филозофији и науци“ и „Динамички системи у природи и друштву: филозофски и емпиријски аспекти“, чији је носилац био Институт за филозофију Филозофског факултета у Београду.

Јовановић је учестовао на бројним домаћим и иностраним конференцијама и радионицама међу којима се издвајају: „SOPhiA: Conference for Young Analytic Philosophy 2019“ у Салцбургу, Аустрија, „Topics in Analytic Philosophy 3“ у Букурешту, Румунија, и „Challenges to Teaching Philosophy“, у Китену, Бугарска. Поред тога, излагао је и на „4th Belgrade Graduate Conference on Philosophy“ у Београду, летњој филозофској школи „Felix Romuliana“ у Зајечару, затим у четири различите прилике између 2012. и 2018. на конференцији „Наука и савремени универзитет“ у Нишу, и учествовао у истом граду на скуповима „Језик, књижевности, контекст“ и „Језик, књижевност, теорија“. Одржао је неколико популарних предавања о логици, критичком мишљењу и филозофији хумора.

Милан Јовановић је у настави од 2011. године. У академској 2011/12. и 2012/13. години био је ангажован као демонстратор на предмету Историја филозофије 2а, на Филозофском факултету Универзитета у Београду. Његово наредно ангажовање било је на Департману за филозофију Филозофског факултета у Нишу, где је као сарадник у настави, у периоду од 2013. до 2015. године, учествовао у реализацији вежби на предметима: Логика (1 и 2) и Теорија сазнања (1 и 2). Јовановић је такође две године радио као наставник филозофије и логике у Гимназији „Бора Станковић“ у Врању. Тренутно је запослен на Филозофском факултету у Нишу, као асистент на Департману за филозофију, примарно ангажован на предметима Увод у логику и Логика 1 и 2.

Кандидат је до сада објавио по један рад из категорија М24, М51 и М53, пет научних публикација категорије М63 и једну из категорије М34. Уз то, он је објавио један превод са енглеског језика и више публицистичких текстова.

Јовановићева филозофска интересовања везана су за епистемологију, филозофију језика, логику и филозофску методологију наука.

Завршена дисертација ”Противчињеничка теорија узрочности и узрочни плурализам” има 172 стране, укључујући и пратеће техничке елементе (насловна страна на српском и енглеском, подаци о комисији, сажетак на српском и енглеском, садржај, биографија кандидата, списак слика, списак скраћеница, те неопходне ауторске изјаве). Основни текст са пописом литературе (која обухвата 120 библиографских јединица) заузима 155 страница. Текст дисертације је организован у пет делова: предговора и четири систематска поглавља, од којих прво има уводни, а последње закључни карактер.

**2. Предмет и циљ дисертације**

Предмет дисертације Милана Јовановића су савремене појмовне анализе узрочности, и то пре свега Луисова (David Lewis) противчињеничка теорија узрочности и Холов (Ned Hall) узрочни плурализам. Док противчињеничка анализа представља добро познату и скоро класичну теорију међу савременим теоријама узрочности, узрочни плурализам је тема која је тек почетком двадесет првог века постала широко расправљана. Савремено интересовање за узрочни плурализам мотивисано је бројним проблемима и противпримерима за готово све познате монистичке теорије узрочности, укључујући и поменуту Луисову. Из тих разлога кандидат се у свом раду упушта и у разматрање Холовог узрочног дуализма, како би анализирао такав правац размишљања о узрочности и његову могућност да реши проблеме који су спречавали формулацију адекватне монистичке концептуалне анализе узрочности.

Главни циљ дисертације је да се пружи одговор на питање: Да ли се у складу са поставкама појмовне анализе какву имамо у класичном Луисовом програму може понудити адекватна узрочна теорија? Унутар истраживања усмереног ка овом циљу важну улогу играло је ауторово разматрање основних претпоставки и карактеристика Луисовог пројекта узрочне анализе и аргументовање у прилог тези да тако схваћеном пројекту припада и Холов узрочни дуализам. У понуђеној анализи аутор препознаје обавезу луисовског истраживачког програма на слабу верзију узрочног реализма, те се у дисертације као једно од главних питања јавља и оно које се тиче статуса узрочног реализма у савременим узрочним теоријама, а који је Расел (Bertrand Russell) темељно критиковао почетком двадесетог века. Другим речима, паралелно са главним циљем рада кандидат истовремено настоји да пажљиво формулише један могући одговор на питање може ли се понудити теорија узрочног говора која се у својој основи обавезује на извесне реалистичке претпоставке у погледу природе узрочне релације.

Јовановић у дисертацији нуди опсежну анализу и критику Луисове и Холове теорије, као и сажето истраживање о различитим типовима узрочног плурализма. Важан део рада, тесно повезан са постављеним циљем, јесу методолошка разматрања о узрочним теоријама предузета у четвртом поглављу. На темељу тих запажања кандидат настоји да изгради своју критичку перспективу из које потом брани негативан одговор на поменута питања о могућностима и изводљивости луисовског пројекта узрочне анализе и, генерално, реалистичког приступа анализи узрочног говора.

Шири циљ ове дисертације може бити препознат као потрага за одговором на питање како би требало приступити појмовној анализи узрочности? С тим питањем је у раду тесно повезано и питање о статусу прагматичких фактора у узрочном говору и ауторово залагање за контекстуализацију одређења узрочности у узрочним теоријама.

**3. Основне хипотезе од којих се полазило у истраживању**

Основна хипотеза у Јовановићевој дисертације је да у оквиру луисовског пројекта појмовне анализе није могуће формулисати адекватну и задовољавајућу теорију узрочног говора. У свом истраживању, кандидат полази од претпоставке да противчињеничка анализа представља успешан одговор класичним критикама узрочног реализма. Исправност те претпоставке просуђује се у светлу Раселове критике принципа узрочности и начина на који је противчињеничка анализа формулисана, као редуктивна анализа узрочности са реалистичким претпоставкама. На то разматрање надовезује се испитивање хипотезе да различите Луисове теорије узрочности не пружају адекватну анализу значења узрочних тврдњи. То испитивање спроведено је кроз анализу противпримера и приговора Луисовим теоријама, али и показивањем да ни узрочни плурализам не може помоћи у формулисању адекватне теорије базиране на противчињеничкој анализи.

Са описаном основном хипотезом тесно је повезана и једна негативно формулисана хипотеза овог рада. Наиме, кандидат настоји да тестира хипотезу да је немогуће дати адекватну анализу узрочности која је усмерена на „шире одређени“ појам узрока и која занемарује извесне прагматичке факторе. Другим речима, Јовановић настоји да испита и докаже хипотезу да и скромнији узрочни реализам (какав имамо као одлику луисовског пројекта) остаје препрека за формулацију адекватне теорије узрочног говора.

**4. Кратак опис садржаја дисертације**

Јовановићева дисертације подељена је на пет делова. Она почиње кратким предговором у којем аутор скицира проблематику којом ће се бавити, указује на тематску повезаност поглавља која следе и нуди извесна прелиминарна појашњења везана за терминологију, али и за усмереност истраживања које ће спровести.

Први део дисертације посвећен је анализи Раселове критике узрочности. Аутор указује на ограничен домет ове критике и на то како је упркос њеној убедљивости итекако могуће формулисати узрочну теорију са реалистичким претензијама која би избегла оштрицу Раселових аргумената. Позната Раселова критика усмерена је на “стари” узрочни реализам, те оставља отвореном могућност да се узрочност анализира редуктивно или помоћу релације супервенијенције, као релација у свету која је потпуно зависна од објективних чињеница и независна од људског духа или сазнања. Као једну такву теорију, која има изгледе да пружи адекватну анализу узрочности, Јовановић уводи помињану противчињеничку теорију узрочности.

Централни део ове дисертације је разматрање и критика Луисове и Холове узрочне теорије. Луисовом противчињеничком анализом кандидат се врло детаљно бави у другом главном делу своје дисертације. Он у том делу анализира три верзије Луисове теорије, а највећу пажњу посвећује последњој – теорији узрочног утицаја. Јовановић се прво бави питањем како би могла да изгледа адекватна интерпретација теорије утицаја, да би се потом екстензивно посветио приговорима и противпримерима које нуде различити аутори који се упуштају у критику поменуте Луисове анализе. Резултат овог поглавља је да поменута теорија узрочности и поред очигледне релевантности за анализу узрочног говора ипак није адекватна и не може бити одбрањена од изнетих приговора.

У трећем делу дисертације кандидат се бави узрочним плурализмом. Релевантност плурализма за остваривање главних циљева дисертације огледа се у томе што се различите теорије узрочног плурализма могу сагледати као покушаји допуне и поправки монистичких теорија узрочног говора. Тако описана улога плуралистичких схватања узрочности посебно одговара оним теоријама које преузимају неке основне претпоставке луисовског пројекта, какав је Холов узрочни плурализам. Иако излагање и детаљна анализа Холове позиције представљају најважнију тему трећег дела дисертације, Јовановић се у том делу бави како општим питањима везаним за плурализам, тако и другим верзијама таквог тумачења узрочности. Циљ овог поглавља дисертације јесте испитивање могућности да се проблеми са неадекватношћу Луисових анализа превазиђу без потпуног напуштања његовог пројекта. Кандидат, ипак, нуди критику Холовог плурализма, те аргументује у прилог тези да таква корекција Луисовог монистичког приступа ипак није задовољавајућа.

Четврто поглавље дисертације надовезује се управо на претходно започета разматрања о немогућности кориговања Луисовог приступа увођењем плурализма. Тачније, кандидат у том, уједно закључном поглављу дисертације настоји да покаже да је луисовски пројекат узрочне анализе (којем по његовом мишљењу припада и Холова теорија) методолошки хибридни приступ у којем се сукобљавају различите теоријске претпоставке и аспирације. Он тврдњу о непомирљивом сукобу унутар луисовског хибридног приступа брани позивајући се на бројне методолошке проблеме који су били назначени у другом и трећем делу дисертације. „Главног кривца“ за неуспех луисовског програма Јовановић види у реалистичким претпоставкама које су неспојиве са појмовном анализом и усмереношћу на сингуларне узрочне тврдње у контексту свакодневног говора. У овом, пре свега методолошком истраживању, кандидат брани тезу да је за адекватну анализу узрочности неопходно да се теоријски захвате и различити прагматички обзири, будући да они чине неизоставни аспект значења свакодневних узрочних тврдњи (што је посебно очигледно у случајевима негативне узрочности). Из тог разлога аутор предлаже „контекстуализацију узрочности“ као најприхватљивију методолошку стратегију за истраживачки пројекат узрочне анализе. Свој рад он на крају завршава сажетим прегледом потенцијалних проблема, али и предности таквог приступа теорији узрочности.

**5. Остварени резултати и научни допринос дисертације**

У светлу основних хипотеза и постављених циљева овог рада, оправдано је рећи да је његов највећи допринос управо критика могућности спровођења једног истраживачког програма који су многи теоретичари узрочности усвојили сматрајући га теоријски плодним и који, може се слободно рећи, ужива посебан углед међу филозофима. У прилог тој критичкој тези Јовановић не наводи само проблеме на које је тај истраживачки програм наишао, већ излаже методолошку анализу његових поставки и указује на разлоге његове неуспешности. Оригинални научни допринос је, стога, двострук. Он се огледа у формулисању и изношењу аргумената којима се оспорава успех анализираних теорија, али и у указивању на дубок методолошки сукоб присутан у теоријским рестрикцијама и усмерењу луисовског пројекта који доводе до његове коначне мањкавости и немогућности да се избори са наведеним противаргументима.

Научни значај Јовановићеве дисертације показује се и у позитивном резултату који кандидат нуди у закључном поглављу, где истиче да би адекватна анализа узрочног говора морала да узме у обзир прагматичке факторе. Осим тога, аутор је успешно образложио и важну методолошку поуку о улози узрочних интуиција приликом формулације и провере узрочних теорија. Оба ова резултата представљају *novum* и одударају од традиционалног и конзервативног приступа анализи узрочности какав је и даље доминантан у овој филозофској области.

Коначно, гледано из перспективе локалне научне заједнице, још један вредан научни допринос Јовановићеве дисертације је у томе што је реч о првом систематичном раду у нашој средини који се бави савременим концептуалним анализама узрочности. Увиди које он доноси могу бити добра полазна тачка за нека даља истраживања узрочности у нашој научној заједници.

**6. Закључак**

Имајући у виду све изнете позитивне оцене о докторској тези докторанда Милана Јовановића, Комисија закључује да је дисертација написана у складу са одобреним предлогом теме, да је плод самосталног истраживачког рада аутора и да представља оригинално и самостално научно дело. Садржај предложене дисертације, њена теоријска утемељеност, као и прецизност и оригиналност аргументације која је у њој изведена, показују да кандидат поседује одлично познавање релевантних теоријских становишта и да је у потпуности квалификован за самосталан научни рад.

Све у свему, Комисија сматра да Јовановићева дисертација испуњава све формалне, садржинске и квалитативне услове постављене нормативним актима и академским обичајима Филозофског факултета и Универзитета у Београду. Такође, сматрамо да ће ова дисертација представљати важан допринос научној литератури у областима филозофске логике и семантике узрочних тврдњи, као и у области метафизике узрочности.

На основу ових закључака, Комисија позитивно оцењује дисертацију “Противчињеничка теорија узрочности и узрочни плурализам” Милана Јовановића и предлаже Наставно-научном већу Филозофског факултета да одобри њену усмену одбрану.

У Београду, 25.11.2019.

Комисија:

Др Миљана Милојевић, ванредни професор (ментор)

Др Живан Лазовић, редовни професор

Др Андреј Јандрић, доцент